钦定古今图书集成/明伦汇编/氏族典/第269卷 > 王黼
## 钦定古今图书集成/明伦汇编/氏族典/第269卷 > 王黼

按《宋史王黼传》：“黼字将明，开封祥符人。初名甫，后以
同东汉宦官赐名。黼多智善佞，中崇宁进士第，何执
中荐，擢校书郎。张商英在相位，寖失帝意。帝遣使以
玉环赐蔡京于杭黼，觇知之，数条奏京所行政事。京
复相，德其助己，除左谏议大夫、御史中丞。黼因执中
进，乃欲去执中，使京颛国，遂疏其二十罪，徙户部尚”
书，为学士承旨。宣和元年，拜特进、少宰，由通议大夫
超八阶，宋朝命相未有前比也。蔡京致仕，黼阳顺人
心，悉反其所为，四方翕然称贤。相既得位，乘高为邪，
多畜子女玉帛，自奉僭儗，禁省睦寇方腊起，黼方文
饰太平，不以告，蔓延弥月，遂攻破六郡。是时，朝廷已
纳赵良嗣之计，结女直共图燕，大臣多不以为可，黼
曰：“兼弱攻昧，武之善经也。今弗取女直必强，中原故
地将不复为我有。”帝向其言，遂治兵。黼于三省置经
抚房，专治边事，不关枢密。括天下丁夫，计口出算，得
钱六千二百万缗，竟买空城。五六奏凯，率百僚称贺，
帝解玉带以赐，优进太傅，封楚国公。钦宗在东宫，恶
其所为。郓王楷有宠，黼为阴画“夺宗”之策。钦宗受禅，
黼惶骇入贺，阁门以上旨不纳。金兵入汴，不俟命，载
其孥以东，诏籍其家。吴敏、李纲请诛黼，事下开封尹
聂山，山方挟宿怨，遣武士蹑及于雍丘、南辅固村，戕
之民家，取其首以献。